Marie Braun

Maria «Marie» Johanna Philipsen-Braun (født 22. juni 1911 i Rotterdam, død  23. juni 1982 i Gouda)  var en nederlandsk svømmer som deltok i de olympiske leker 1928 i Amsterdam.

Braun var datter av svømmetreneren Ma Braun. Marie, også kjent som Zus Braun (ned. Søster Braun) tok sitt første svømmediplom (nederlandsk svømmeknapp) da hun var tre år gammel. Den første internasjonale seieren kom i 1927 under EM i Bologna da hun tok gull på 400 meter fri. I øvelsen 100 meter rygg tok hun sølv, kun passert av Willie den Turk og som del av det nederlandske stafettlaget tok hun sølv på 4 x 100 meter fri.

Den største seieren kom da Braun ble olympisk mester i svømming under OL 1928 i Amsterdam. Hun vant 100 meter rygg for damer med tiden 1.22,0, og hun hadde i de innledende rundene satt ny verdensrekord med 1.21,6. Braun var dermed den første nederlandske kvinnen som tok individuelt OL-gull. Hun kom på andreplass bak Martha Norelius på 400 meter fri.

I 1931 tok hun tre EM-titler under mesterskapet i Paris, og forventningene til hennes deltagelse i OL i Los Angeles var store. Dagen før hun skulle stille opp i finalen ble hun stukket av et insekt og innlagt på sykehuset.

Etter dette avsluttet Braun idrettskarrieren sin, etter i tillegg til ovennevnte seire å ha vært nederlandsk mester fjorten ganger og ha satt seks verdensrekorder.

OL-medaljer 
 1928  Amsterdam -  Gull  i svømming, 100 meter rygg damer 
 1928  Amsterdam -  Sølv  i svømming, 400 meter fri damer

Referanser

Eksterne lenker 
 

Nederlandske svømmere
Olympiske mestere for Nederland
Olympiske sølvmedaljevinnere for Nederland
Europamestere i svømmesport for Nederland
Medaljevinnere under Sommer-OL 1928
Deltakere for Nederland under Sommer-OL 1928
Svømmere under Sommer-OL 1928
Deltakere for Nederland under Sommer-OL 1932
Svømmere under Sommer-OL 1932
Personer fra Rotterdam
Olympiske medaljevinnere i svømming
Deltakere for Nederland under EM i svømmesport 1927
Deltakere for Nederland under EM i svømmesport 1931